b'\n_START_ARTICLE_\nPotezna \xc5\xa1ibrenica\n_START_PARAGRAPH_\nPotezna \xc5\xa1ibrenica (pogovorno pumparica) je vrsta repetirne pu\xc5\xa1ke, ki uporablja \xc5\xa1ibrene naboje ali naboje z enovitim izstrelkom (t. i. slug)._NEWLINE_Potezno \xc5\xa1ibrenico je izumil John Browning, ki je pred tem izumil tudi vzvodno repetirno \xc5\xa1ibrenico. Naboji se pri potezni \xc5\xa1ibrenici vlo\xc5\xbeijo v valjasto shrambo, ki poteka pod cevjo oro\xc5\xbeja (enako kot pri polavtomatski \xc5\xa1ibrenici). Odprtina za polnjenje se nahaja pred branikom spro\xc5\xbeilca, naboji pa se v shrambo potiskajo eden za drugim. S strani pu\xc5\xa1ke se nahaja odprtina za izmet praznih tulcev, kamor lahko strelec pri odprtem zaklepu vstavi tudi posamezne naboje. Zaklep se odpre s potegom posebej oblikovanega kopi\xc5\xa1\xc4\x8dka proti sebi, hkrati s tem pa se izvr\xc5\xbee naboj ali tulec, sila vzmeti v shrambi za naboje pa potisne nov naboj na sani, ki se spustijo v spodnji polo\xc5\xbeaj. Poteg kopi\xc5\xa1\xc4\x8dka naprej dvigne sani z novim nabojem in ga vstavi v le\xc5\xbei\xc5\xa1\xc4\x8de ter odklene spro\xc5\xbeilec. Pred pojavom odmikala spro\xc5\xbeilca je potezna \xc5\xa1ibrenica lahko streljala tako, da je strelec dr\xc5\xbeal pritisnjen spro\xc5\xbeilec, z akcijo odpiranja in zapiranja zaklepa pa je streljal. Zaradi varnosti so kasneje v pu\xc5\xa1ke za\xc4\x8deli vgrajevati odmikala, ki prisilijo strelca, da po vsakem strelu rahlo sprosti spro\xc5\xbeilac in ga nato po vlo\xc5\xbeenem novem naboju spet pritisne._NEWLINE_Potezne \xc5\xa1ibrenice imajo pred polavtomatskimi prednost, da lahko strelec hitreje menja vrsto streliva, ki ga bo uporabil, saj la\xc5\xbeje vstavi nov naboj v odprtino za izmet tulcev. Streljanje pri potezni \xc5\xa1ibrenici je sicer nekoliko po\xc4\x8dasnej\xc5\xa1e od streljanja s polavtomatsko, je pa pri potezni \xc5\xa1ibrenici manj\xc5\xa1a mo\xc5\xbenost zastojev in njihova hitrej\xc5\xa1a odprava._NEWLINE_Danes potezne \xc5\xa1ibrenice uporabljajo tako lovci, \xc5\xa1portni strelci, kot tudi policija in oboro\xc5\xbeene sile povsod po svetu. Pri tem gre za oro\xc5\xbeje, ki ima dokaj veliko kapaciteto (do 9 nabojev) in dokaj hitro kadenco, manj\xc5\xa1a pa je natan\xc4\x8dnost, ki je pri \xc5\xa1ibrenem strelivu vedno manj\xc5\xa1a in se pogosto tudi ne zahteva. V voja\xc5\xa1ke enote je potezna \xc5\xa1ibrenica prvi\xc4\x8d mno\xc5\xbei\xc4\x8dneje na\xc5\xa1la pot v prvi svetovni vojni, kjer so vojaki cenili njeno uporabo v ozkih rovih, kjer se bojevanje odvija na majhnih razdaljah. Danes je potezna \xc5\xa1ibrenica obvezen del vsake posebne voja\xc5\xa1ke in policijske enote, katere naloge se odvijajo v urbanem okolju.'